“Nfwuo nyin na na̱ yok byian bah.
Nyi nwuak fwuo da̱ A̱gwaza.
A̱wot nyi bu nwuak fwuo da̱ nung.
Mat Mali A̱tyia̱ nung ka,
a̱vwuo nswat nshya̱ ma̱ a̱di̱di̱t.
Ka̱ á̱ wa nyia̱ da̱ a̱nia wa bah,
si̱ n na ntak ma̱ng a̱nyin.
N na nat n si̱ njhyi nyin a̱vwuo nswat.
Ka̱ n nat n si̱si̱ njhyi nyin a̱vwuo nswat ka,
n na mbwuok mbai n ba̱ kyiak nyin nat ndyo da̱ a̱vwuo nung ka.
Da̱nian nyin mameang,
nyi ka swan dundung ma̱ng a̱nung da̱ a̱vwuo nang n shya̱ a̱ni.
Nyi lyen vak nyi na kai nyi nnat da̱ a̱vwuo nang n naat a̱ni.”
A̱jawa Toma si̱ nyia̱ ma̱ng Yesu a̱ni,
“Nwan A̱tyoli,
zi̱ lyen a̱vwuo ka nang a naat a̱ni bah.
Zi̱ na nyia̱ ni wa zi̱ ndyen vak hu?”
Yesu si̱ nyia̱ ma̱ng Toma a̱ni,
“Nung gwa ngyet vak hu.
Nung gwa si̱ ngyet a̱chuchuk wu.
Nung gwa si̱ bu ngyet swuan ji.
Á̱ mbyia̱ a̱tyu a̱ na nat da̱ a̱vwuo A̱tyia̱ ka,
ka̱nang a̱nyuu khwi nung a̱ni bah.
Ka̱ nyi wa lyen nung,
si̱ nyi lyen A̱tyia̱ nung wu mameang.
Di̱ yong huni si̱ nat á̱zanson,
nyi na lyen gu za̱m!
A̱wot nyi wa ka̱n di ngguu.”
Huhwa Filibut si̱ nyia̱ ma̱ng Yesu a̱ni,
“A̱tyoli,
tak ma̱ng a̱nzi̱t A̱tyia̱ wu,
gu ka maai nzi̱t shansham.”
Yesu si̱ nwuak Filibut shim hu nyia̱,
“N dabeang ma̱ng a̱nyin ba̱t a̱ni.
A̱mgba̱m ma̱ng a̱nia,
nyi lyen nung baa?
Konyan wa li nung,
a̱ wa ka̱n di A̱tyia̱ nung wu za̱m!
Yihwa mbyia̱ nang a nyia̱,
‘Tak zi̱t A̱tyia̱ wu’?
A nwuak a̱chuchuk nyia̱ n shya̱ mami A̱tyia̱ nung wu,
A̱tyia̱ nung wu mameang,
si̱ shya̱ mami nung baa?
A̱lyiat nang n ndyiat ma̱ng a̱nyin a̱ni,
n ndyiat naa mi̱ tyok a̱pyia̱ nung hwa bah.
A̱tyia̱ nung wa a̱ swan mami nung ka a̱ni;
nggu wa ma̱ a̱pyia̱ nggu nyia̱ nta̱m gu.
Nyi nwuak a̱chuchuk nang n shya̱ mami A̱tyia̱ nung ka;
a̱tyia̱ nung wu mameang,
si̱ shya̱ mami nung.
Kalak ka̱ nyi na nyia̱ a̱nia bah,
nyi nwuak a̱chuchuk di̱ nta̱m a̱ga̱de na nang n nyian a̱ni.
“A̱tsatsak a̱lyiat wa nang n shei nyin;
konyan wa nwuak fwuo da̱ nung a̱ni,
a̱ na nyia̱ nta̱m nang n nyia̱ a̱ni.
Shimba,
gu nyia̱ nta̱m na̱ swak á̱si̱ na n nyia̱ a̱ni,
mat n naat da̱ a̱vwuo A̱tyia̱ nung.
A̱wot n bu na nyia̱ kuzang kyang nang nyi naai mami a̱lyoot nung da̱nian hu a̱ni.
N na nyia̱ nyin ndyo,
da̱nian A̱tyia̱ nung wu a̱ ka shya̱ a̱kyenkyai shi wu kpa̱sai mat Nggwon ka.
Kuzang kyang nang nyi naai mami a̱lyoot nung a̱ni,
n na nyia̱ nyin ndyo.”